《西子妆·雨中坐放鹤亭眺湖光山色感而赋此》
清代·过春山

露滴松梢，泉穿竹径，一带疏阴催暮。凭阑目断白云深，但萧萧、满身香雾。

閒情欲诉。怅荒渚、难招鸥鹭。俯沧浪，叹荷衣谁浣，天涯尘土。

佳期误。落尽梅花，寂寞谁为主。玉琴弹破碧天寒，问东风、鹤归何处。

重寻旧址，谩赢得、苍烟冷雨。黯销魂，入夜啼鹃更苦。

作者简介：清江苏吴县人，字葆中，号湘云。诸生。曾为新、旧《唐书》补遗纠误，未成而卒。惠栋极称之。又工诗。享年仅二十九岁。